**HVA SKJER PÅ ET SKISKYTTERRENN, HVORDAN FORBEREDE SEG.**

Her er noen forberedende råd for de som ikke har vært på skiskytterrenn.

**Påmelding**

Samme prosedyre som påmelding til langrenn via MinIdrett.no: <https://minidrett.nif.no/LogIn/?ReturnUrl=%2f>

**Våpen og ammunisjon**

Lånevåpen kvitteres ut på klubbhuset sammen med futteral. Det er ikke tillatt å frakte våpen uten at det er lagt i futteral. Egen rutine fås av Asbjørn Holmsen. Ammunisjon holdes av klubben og medbringes av en voksen.

**Renninfo**

Sjekk arrangørens hjemmeside noen dager før rennet og les renninnbydelsen og annen informasjon som er lagt ut som for eksempel :

* Innskyting (fra – til, og tildeling av blinker; fra nr – til nr)
* Start for de enkelte klasser/startlister

I mange renn er det to innskytinger, sjekk derfor nøye hvilke årsgrupper som har innskyting når.

Arrangøren tildeler antall innskytingsblinker til hver klubb avhengig av antall løpere som er påmeldt fra klubben. En ansvarlig fra Fossum setter opp innskytingsliste for hvert renn som legges ut på skiskyttergruppas hjemmesider kvelden før (hvis mulig).

*Før innskyting*

Oppmøte bør være senest 30 min før innskyting starter for å ha tid til å lade magasin, merke gevær og ta på seg startnummer og ski. Rennpose hentes på rennkontoret. Dette bør hentes så fort som mulig av den første som kommer. Posen inneholder startnummer, merkelapper til gevær og startlister. En voksen tar ansvar for å dele ut startnummer og merkelapp til gevær. Merkelappen har samme nummer som startnummer til løper og merking må gjøres for at arrangøren skal vite hvilken matte geværet skal ligge på under konkurransen. Merkelappen festes på et godt synlig sted, normalt på enden av geværkolben foran, rett under løpet.

*Innskyting*

* Innskyting **skal gjøres** med ski på beina og i ”konkurranseantrekk”. Normalt skal utøverne også bære startnummer under innskyting

Innskytingstid varierer fra renn til renn avhengig av antall påmeldte og kan noen ganger oppleves som hektisk. Det er derfor viktig at alle følger de instrukser som blir gitt fra klubbens innskytingsansvarlige.

* Ved innskyting skal alle foreldre stå bak standplass (fysisk sperre)
* Gevær skal bringes til/fra matte av klubbens innskytingsansvarlig eller arrangør
* Ved endt innskyting skal geværet visiteres av arrangør/innskytingsansvarlig før det bringes fra matten

*Hvilken skive skal utøveren skyte på?*

Eksempler på hvordan man skal finne ut hvilken skive utøveren skal skyte på:

|  |  |  |  |  |  |  |
| --- | --- | --- | --- | --- | --- | --- |
| **Antall skiver som skal brukes på rennet** | **Utøverens start-nummer** | **Divider startnummer på antall skiver** | **Avrund nedover til nærmeste hele tall** | **Multipliser med antall skiver, trekk summen fra startnummer** | | **Skive det skal skytes på under rennet** |
| 30 | 265 | 265/30=8,83 | 8 | 8 \* 30=240 | 265-240=25 | 25 |
| 25 | 265 | 265/25=10,60 | 10 | 10\*25=250 | 265-250=15 | 15 |

**Pass på at utøveren vet hvilken skive han/hun skal skyte på før start!**

*Etter innskyting*

Når innskyting er ferdig skal alle våpen stå i våpenstativene der innskyting har funnet sted.

* Alle magasin lades og settes i geværene (her kan alle hjelpe til)
* Klubbansvarlig sjekker at alle gevær er merket og ladet før geværene bringes til riktig våpenstativ. Våpenstativene er merket med startnummer og står bak den matten utøveren skal skyte på under rennet
* Standplass skal ryddes for tøy, kikkerter etc.

**Når våpnene er plassert ut i våpenstativene og rennet har startet, er det ikke lov å røre våpnene!**

*Under rennet*

Når rennet har startet, vil standplass bli sperret for trafikk. Alle tilskuere skal stå bak sperrene. All håndtering av våpen skjer av arrangøren.

**Hvis en utøver får problemer med våpenet under rennet:**

* **Bli liggende på matta, strekk armen i været og vent på hjelp fra standplasspersonell**

**Bom og strafferunder:**

Ett bom tilsvarer én strafferunde. Det er som kjent ikke unormalt å måtte gå strafferunder, noen ganger ganske mange. Det er derfor viktig at utøveren selv teller antall bom før matta forlates og teller runder selv. Det gis tilleggstid som følge av for få gåtte strafferunder.

**NB! Heiing og tilrop på utøvere under rennet er ikke tillatt bak standplass.** Dette må gjøres ute i løypa.

|  |
| --- |
| **BLINKER** |
|  |
| **STANDPLASS**  **INNSKYTINGSOMRÅDE** |
| **PUBLIKUMSOMRÅDE UNDER INNSKYTING/KONKURRANSE**  Her oppbevares futteral, skiposer, tøy, bagger etc. både under innskyting og under rennet  **I DETTE OMRÅDET ER DET IKKE TILLATT Å HEIE PÅ UTØVERE UNDER RENNET** |

*Etter rennet*

Når rennet er over, hentes våpnene av foreldrene.

* Kontakt standplasspersonell som visiterer og utleverer våpen

**NB! Futteral må medbringes – får ikke ut våpen uten futteral. Husk å visiter våpenet for siste gang selv.**

*Andre tips*

* Hvis det snør mye; lukk alle klaffer, skyv sluttstykket i fremre stilling. Hvis mulig, legg noe over våpenet. Det kan være lurt å ha med et håndkle.